钦定古今图书集成/明伦汇编/官常典/第645卷 > 晋
## 钦定古今图书集成/明伦汇编/官常典/第645卷 > 晋

晋制，“大县置令，小县置长，有主簿、录事、记室、功曹以
佐之。乡置啬夫、治书史，百户置里吏，千户置校官掾。
又有方略、吏部尉之属。”

按：《晋书职官志》：“县大者置令，小者置长。有主簿、录事
史、主记室史、门下书佐干、游徼议生、循行功曹史、小
史、廷掾功曹史、小史，书佐干、户曹掾史干、法曹门干、
金仓贼曹掾史、兵曹史、吏曹史、狱小史、狱门亭长、都
亭长、贼捕掾等员。户不满三百以下，职吏十八人，散
吏四人；三百以上，职吏二十八人，散吏六人；五百以”
上职吏四十人，散吏八人。千以上职吏五十三人，散
吏十二人。千五百以上职吏六十八人，散吏一十八
人。三千以上职吏八十八人，散吏二十六人。

郡国及县，农月皆随所领户多少为差，散吏为劝农。
又“县五百以上皆置乡，三千以上置二乡，五千以上
置三乡，万以上置四乡，乡置啬夫一人。乡户不满千
以下，置治书史一人；千以上置史佐各一人，正一人；
五千五百以上，置吏一人，佐二人。”县率百户置里吏
一人，其土广人稀，听随宜置里吏，限不得减五十户。
户千以上，置校官掾一人。

县皆置《方略》吏四人。洛阳县置六部尉。江左以后，建
康亦置六部尉，馀大县置二人，次县、小县各一人。邺、
长安置吏如三千户以上之制。